ועדת העבודה, הרווחה והבריאות, כנסת 19, פרוטוקול מספר 272, 2014-07-09 10:30

חיים כץ: צהריים טובים.

חיים כץ: יום רביעי בשבוע, י"א בתמוז, 9 ביולי 2014.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק הביטוח הלאומי (תיקון מס' 152) (דרישה לתשלום דמי ביטוח בתוך שבע שנים), התשע"ד-2014, של חבר הכנסת אמנון כהן.

חיים כץ: נשמע את ההצעה שלכם לפני שאני מצביע על הרביזיה.

<שלומי מור: בוקר טוב.

<שלומי מור: אנחנו הגענו להבנות לעניין תחולת התיקון.

חיים כץ: עם מי הגעתם להבנות?

חיים כץ: עם מציע החוק?

<שלומי מור: גם עם המציע, גם עם משרד האוצר וגם עם משרד המשפטים – ההסכם מקובל עליו.

חיים כץ: ההסכם הזה מקובל על מציע החוק?

<שלומי מור: על העוזר שלו שנוכח פה.

חיים כץ: העוזר שלו לא מעניין אותי.

חיים כץ: תגיד לי אם זה מקובל עליו.

<שלומי מור: מבחינתי הוא מדבר בשמו, אדוני.

חיים כץ: מקובל?

<קריאה: מקובל.

חיים כץ: אתה בטוח?

<קריאה: כן.

<שלומי מור: אם כך, נחלק את התקופה הרטרואקטיבית לשלוש תקופות: קודם כול חובות שנצברו בשבע השנים האחרונות – החוק הזה חל עליהם כפי שהוא מנוסח כיום; חובת שנצברו לפני שנת 99' נמחקו זה מכבר על-ידי החלטת מנהלת המוסד, ולכן הן לא רלוונטיות.

<שלומי מור: לגבי התקופה מ-99' עד 2007, ההסכמה אומרת כדבר הזה: יינתנו לביטוח הלאומי תקופה של שנתיים להתחיל בהליכים - -

חיים כץ: שנתיים ממתי?

<שלומי מור: שנתיים מהיום, זאת אומרת עד אמצע 2016.

חיים כץ: עד איזה תאריך?

חיים כץ: לא "אמצע".

<שלומי מור: 30 ביוני 2016.

<שלומי מור: במשך התקופה הזאת המוסד לביטוח לאומי יצטרך להיערך ולפנות לכל החייבים הללו, לשלוח להם הודעה על החוב, ולהתחיל את הליכי הגבייה.

<שלומי מור: אם זה לא ייעשה במשך השנתיים הללו, למעשה, לא נוכל להמשיך לפעול.

<שלומי מור: זאת עיקר ההבנה.

<שלומי מור: גם לעניין הסעיף הראשון שעוסק בשבע השנים הראשונות שבהם אנחנו צריכים לפעול, הגענו להבנות שלפיהן חלק מהגבייה נוכל לעשות או בפקודת מסים או על דרך הקיזוז, שזאת אפשרות נוספת שקיימת לנו בדין; תיקון נוסף הוא במקום המילה "הודעה" תיכנס המילה "דרישה" שזה תיקון סמנטי, אבל חשוב לפי הוראות פקודת מסים (גבייה).

חיים כץ: מקובל?

חיים כץ: מצוין.

<תמר קלהורה: אני ממשרד המשפטים.

<תמר קלהורה: אני רוצה להבהיר במה מדובר בעניין הקיזוז.

<תמר קלהורה: המצב היום הוא שכאשר לאדם יש חוב המוסד לביטוח לאומי ממתין עד שתהיה לו אי שם בעתיד עילה לקזז.

<תמר קלהורה: התיקון שאנחנו מכניסים כאן מבהיר שלגבי חובות שהם בני פחות משבע שנים, וכמובן, חובות עתידיים, ניתן יהיה להשתמש בקיזוז רק אם העילה לקזז נוצרת בתוך תקופת שבע השנים.

<תמר קלהורה: זאת אומרת לא ממתינים מעכשיו והלאה, אלא אם במועד שיש לו חוב, והוא חלוט, מגיע לאדם תגמול מהביטוח הלאומי אז הביטוח הלאומי יוכל לקזז.

<תמר קלהורה: כמובן, הם יצטרכו להודיע על כך לחייב.

חיים כץ: נמצא פה משרד האוצר?

חיים כץ: מסכימים?

<רבקה לויפיר: מקובל עלינו.

<נעה בן שבת: אם אפשר רק לבקש מהמוסד לביטוח לאומי לציין את היקף החובות שאתם משערים שמתייחסים לתקופה הזאת.

<נעה בן שבת: מדוע לא טוב היה להתעלם ממה שקדם לפני שבע שנים?

<שלומי מור: על-פי נתוני מנהל המחקר שנציגה שלו נמצאת פה, בין שנת 99' ל-2007 נוצרו חובות בהיקף של כ-2.5 מיליארד שקלים.

<שלומי מור: מתוך הסכום הזה 1.2 הוא, בעינינו, סכום ריאלי לגבייה, ו-1.3 הוא סכום שהריאליות שלו מוטלת בספק – חלקם אולי לא בארץ וכו'.

חיים כץ: אתה אומר שעל 1.2 מיליארד שווה לעשות מאמץ.

חיים כץ: נעשה הצבעה על דיון מחדש.

<נעה בן שבת: לפי סעיף 115 לתקנון, נעשה הצבעה על דיון מחדש.

חיים כץ: לפי סעיף 115 לתקנון, אני מצביע על אישור הרביזיה.

חיים כץ: מי בעד?

חיים כץ: מי נגד?

חיים כץ: מי נמנע?

חיים כץ: בעד הרביזיה – פה-אחד

חיים כץ: נמנעים – אין

חיים כץ: הרביזיה אושרה פה-אחד בהצבעת כל חברי הכנסת שנמצאים עכשיו בוועדה – זה אחד במספר.

חיים כץ: זה לא קורה בדרך כלל בוועדה.

חיים כץ: נקרא את הצעת החוק במתכונת שדיברתם עליה.

חיים כץ: בבקשה.

<נעה בן שבת: אני אקרא את סעיף 363א(א) עם התיקונים.

<נעה בן שבת: (הקראה):

<נעה בן שבת: אני לא אקרא את סעיף קטן (ב) כי לא היה בו שינוי.

<נעה בן שבת: נעבור לסעיף 2 שעניינו תחילה ותחולה.

<נעה בן שבת: (הקראה):

<נעה בן שבת: "הוראות סעיף 363א(ב) לא יחולו" זה עניין ניסוחי כיוון שאין לנו כבר תקופה שסופרים.

<נעה בן שבת: אז לא צריך את ההוראות האלה, זה רק עניין של נוסח.

<נעה בן שבת: (3) ידבר על החובות שלפני 99' שלא ניתן יהיה לגבות.

<תמר קלהורה: יש לי שאלה של ניסוח.

<תמר קלהורה: האם כשאנחנו כותבים בסעיף קטן (א) את המילים: "או קיזוז" ברור לחלוטין שהכוונה היא שנוצרת העילה בתוך התקופה?

<נעה בן שבת: ללא עילה אי אפשר לנקוט קיזוז.

<תמר קלהורה: השאלה היא האם ברור שהעילה קיימת בתוך שבע השנים?

<נעה בן שבת: אני חושבת שזה חייב להיות כי את צריכה לנקוט בניגוד להליכי גבייה - -

חיים כץ: למה את צריכה לחשוב?

חיים כץ: תנסחי שהעילה קיימת בתוך התקופה.

<תמר קלהורה: להכניס את זה במפורש לנוסח?

חיים כץ: תנסחו את זה.

חיים כץ: לא צריך לחשוב, לא צריך לתת שום דבר לפרשנות.

<שלומי מור: קיזוז שבוצע בפועל בתקופה הזאת, כפי שאומרת נעה.

חיים כץ: תודה רבה.

חיים כץ: אנחנו נעבור להצבעה על הצעת החוק הזאת.

חיים כץ: אני מקווה שהביטוח הלאומי שלם, והמציע שלם, ונביא גם צדק לאנשים וגם כסף לביטוח הלאומי.

חיים כץ: מי בעד?

חיים כץ: מי נגד?

חיים כץ: מי נמנע?

חיים כץ: בעד הצעת החוק – פה-אחד

חיים כץ: נמנעים – אין

חיים כץ: כל חברי הכנסת שנמצאים פה מצביעים בעד החוק להכנה לקריאה שנייה ושלישית.

חיים כץ: אני מקווה שהוא יעבור במושב הזה בקריאה השנייה והשלישית.

חיים כץ: כל מי שנמצא פה – וזה אחד במספר – אישרו את הצעת החוק.

חיים כץ: תודה רבה, הישיבה נעולה.